वे कौन से कारण हैं ,जिनकी वजह से स्तरीय लेखन सामने नहीं आ रहा है? यह सर्वमान्य मत हैं कि लघुकथा जितनी लघु होती है उतनी ही अधिक वह दूरान्वयी और अर्थगर्भी होती है। उसके लेखन में उतनी गहरी अनुभूति और चुस्त शिल्प की जरूरत होती है। लघुकथा लेखन के अत्यधिक चुनौतीपूर्ण होने के बावजूद इसमें दूसरी विधाओं की तुलना में लेखक को राष्ट्रीय स्तर पर साहित्यिक पहचान मिलने की संभावना काफी कम रहती है। इस वजह से भी लघुकथा के प्रति समर्पित लेखकों की संख्या काफी कम है। पीछे मुड़कर देखें तो सभी वरिष्ठ साहित्यकारों ने लघु आकार की रचनाओं में अभिव्यक्ति की आवश्यकता महसूस की। आज इससे उलट स्थिति देखने को मिल रही है। अनेक समर्थ कहानीकार लघुकथा को दोयम दर्जे का लेखन मानते हैं। लघुकथा के लिए उपयुक्त कथ्य पर वे कहानी ही लिखना पसंद करते हैं। ऐसी कहानियों में से चर्बी (अनावश्यक विस्तार) छाँट दी जाए तो वे मुकम्मल लघुकथा ही नजर आएँगी। यहाँ स्वर्गीय रमेश बतरा की याद आना स्वाभाविक है। कहानियों के साथ–साथ मास्टर पीस लघुकथाओं का सर्जन उनकी लघुकथा के प्रति सच्ची प्रतिबद्धता को दर्शाता है। ऐसी प्रतिभाएँ लघुकथा के क्षेत्र में दिखाई नहीं देती।